## Statut Podravske stranke

### NN 26/1999 (17.3.1999.), Statut Podravske stranke

# **POLITIČKE STRANKE**

Na temelju članka 10. Zakona o političkim strankama ("Narodne novine",
br. 76/93.) na osnivačkoj skupštini PODRAVSKE STRANKE održanoj dana 11.
prosinca 1998. godine u Koprivnici donosi

## **STATUT**

I. OPĆE ODREDBE

Članak 1.

PODRAVSKA STRANKA je politička stranka s općim ciljevima djelatnosti
određenim u Programskoj deklaraciji prihvaćenoj na osnivačkoj skupštini.

Članak 2.

Naziv organizacije je PODRAVSKA STRANKA. U skraćenom obliku glasi PS.
Sjedište PODRAVSKE STRANKE je u Koprivnici.

Članak 3.

PODRAVSKA STRANKA djeluje u pravilu na području Podravine, a organizirana
je po županijskom, gradskom, općinskom i mjesnom principu. Njezin je rad
javan.

Članak 4.

PODRAVSKU STRANKU predstavlja predsjednik stranke. U slučaju njegove
spriječenosti, predsjednika zamjenjuje jedan od dopredsjednika kojeg on
odredi i to u granicama datih ovlasti. Ako je predsjednik spriječen odrediti
osobu koja će ga zamjenjivati, učinit će to umjesto njega Predsjedništvo
stranke.

Članak 5.

PODRAVSKA STRANKA ima pečat i znak. Predsjedništvo stranke može odlučiti
da se izrade i rabe prikladni artikli na kojima je znak PS. To mogu biti
značke, privjesci, članske iskaznice, zastavice i drugo.

Članak 6.

Pečat je okruglog oblika s tekstom: "PODRAVSKA STRANKA KOPRIVNICA".
U centralnom dijelu pečata bit će kratica PS.

U pečatu niže ustrojbene jedinice nalazi se još i naziv te ustrojbene
jedinice, na koju se pečat odnosi.

II. SVRHA OSNUTKA I NAČELA PODRAVSKE STRANKE

Članak 7.

Osnovni ciljevi PS-e naznačeni su u Programskoj deklaraciji:

1. gospodarski razvoj Podravine,

2. bolji društveni i materijalni položaj radnika, seljaka i intelektualaca,

3. kvalitetno školovanje naše djece,

4. zapošljavanje nezaposlenih,

5. poticanje male privrede,

6. povoljni krediti i male kamate,

7. suzbijanje nezakonitog bogaćenja mimo poštenog rada,

8. reviziju u privatizaciji u Podravini, a u interesu Podravine i Podravaca,

9. komunalna infrastruktura i prioriteti,

10. prometnice i magistralni putovi,

11. osobno zdravlje i socijalna skrb stanovništva Podravine,

12. poboljšanje materijalnog položaja umirovljenika i socijalno ugroženih
osoba,

13. suradnja sa srodnim političkim strankama u domovini.

Članak 8.

Radi ostvarivanja programskih ciljeva PS-a može izdavati svoja glasila
i koristiti se svim ostalim sredstvima priopćavanja.

III. ČLANSTVO

Članak 9.

U članstvo PS-e može pristupiti svaka punoljetna osoba hrvatskog državljanstva,
koja prihvaća programska načela i Statut stranke.

Članak 10.

Članovi stranke imaju prava i obveze:

- sudjelovati u radu stranke

- birati i biti birani u tijela i organe stranke

- davati prijedloge i poticati

- čuvati čast i ugled stranke

- biti izvještavani o radu PS-e

- pridržavati se Programske deklaracije, Statuta i svih drugih odredaba,
smjernica i odluka tijela PS-e

- plaćati članarinu.

Članak 11.

Članom PS-e postaje se potpisivanjem pristupnice i upisom u registar
članova stranke.

Svaki član PS-e pripada jednom temeljnom ogranku.

Članak 12.

Članstvo u PS-i prestaje:

- svojevoljnim istupom

- višom silom

- isključenjem

- prema odluci suda časti.

Članak 13.

PS-a ima počasne članove. Njih proglašava Sabor PS-e na prijedlog Predsjedništva,
a to su državljani RH koji su izrazito pridonijeli promidžbi PS-e.

Članak 14.

PS-a ima podupirajuće članove, državljane RH, koji moralno i materijalno
potpomažu rad PS-e. Podupiratelji se biraju i ne mogu biti birani u tijela
PS-e, ali mogu sudjelovati u radu sjednica ako ih se pozove.

IV. SREDIŠNJA TIJELA PODRAVSKE STRANKE

Članak 15.

Središnja tijela PS-e jesu:

1. Podravski Sabor

2. Predsjedništvo

3. Središnji odbor

4. Nadzorni odbor

5. Povjerenstvo za Statut i

6. Sud časti.

Članak 16.

Podravski Sabor čine:

1. predsjednici

2. dopredsjednici županijskih, gradskih, odnosno općinskih organizacija
te

3. predsjednici temeljnih ogranaka.

Članak 17.

ZADAĆE SABORA PODRAVSKE STRANKE

Sabor PS-e:

1. utvrđuje temeljna načela politike PS-e

2. donosi i mijenja Statut i Program stranke

3. razmatra i usvaja izvješća o radu središnjih tijela PS-e

4. bira i razrješava predsjednika, dopredsjednika, glavnog tajnika i
glavnog rizničara PS-e

5. bira i razrješava članove Nadzornog odbora, Suda časti i povjerenstva
za Statut

6. donosi preporuke, smjernice, rezolucije i odluke

7. odlučuje o imovini stranke

8. donosi odluku o prestanku rada PS-e

9. proglašava počasne i podupirajuće članove PS-e

10. Sabor djeluje po Poslovniku kojeg sam donosi.

SAZIVANJE SABORA PODRAVSKE STRANKE I DONOŠENJE ODLUKA

Članak 18.

Sabor se saziva u redovnom i izvanrednom zasjedanju.

1. Redovno zasjedanje Sabora saziva predsjednik PS-e. U pravilu se odvija
svake četiri godine i tada je to izborni Sabor.

2. Izvanredno zasjedanje saziva predsjednik na vlastiti poticaj ili
na temelju odluke 2/3 članova Predsjedništva, te na zahtjev najmanje jedne
trećine svih ogranaka PS-e i to u roku od 60 dana od primitka zahtjeva.

3. Ukoliko predsjednik odbije sazvati Sabor, saziva ga Središnji odbor
PS-e.

4. Sabor PS-e može donositi odluke ako je prisutno najmanje 2/3 sabornika.
Odluke su pravovaljane kada za njih glasuje više od polovine nazočnih izaslanika.

PREDSJEDNIK I PREDSJEDNIŠTVO

Članak 19.

Predsjedništvo PS-e čine:

1. predsjednik PS-e

2. tri dopredsjednika

3. glavni tajnik

4. glavni rizničar.

Članak 20.

PS-u predstavlja predsjednik, a on može dio svojih ovlaštenja prenijeti
i na druge članove Predsjedništva.

Članak 21.

Predsjednika PS-e bira Podravski sabor tajnim glasovanjem, većinom glasova
svih članova na vrijeme od 4 godine.

Dopredsjednike, glavnog tajnika i glavnog rizničara bira Podravski sabor
na prijedlog predsjednika PS-e većinom glasova svih sabornika na vrijeme
od 4 godine. Oni se biraju javnim glasovanjem.

Članak 22.

Glavni tajnik se brine:

1. za rad Predsjedništva PS-e

2. za rad Središnjeg odbora PS-e

3. za rad ostalih središnjih tijela PS-e

4. kao i ostalo po naputku predsjednika.

Članak 23.

Glavni rizničar brine se o prihodima i rashodima PS-e. Podnosi prijedlog
financijskog plana i zaključnog računa.

Članak 24.

Dužnosti Predsjedništva PS-e su:

1. donositi glavne i druge političke odluke

2. imenovati predsjednika Suda časti i donositi Pravilnik o njegovom
radu

3. imenovati Nadzorni odbor i donositi Pravilnik o njegovom radu

4. donositi odluke o dodjeli priznanja.

SAZIVANJE PREDSJEDNIŠTVA PS-e I DONOŠENJE ODLUKA

Članak 25.

1. Sjednice Predsjedništva saziva predsjednik PS-e na vlastitu inicijativu,
ili na zahtjev više od 1/2 ukupnog broja članova Predsjedništva.

2. Predsjedništvo PS-e odlučuje, kada su na njegovim sjednicama nazočne
najmanje 2/3 članova. Odluke su pravovaljane ako za njih glasuje natpolovična
većina prisutnih na sjednici.

SREDIŠNJI ODBOR PS-e

Članak 26.

Središnji odbor PS-e čine:

1. članovi Predsjedništva PS-e

2. predsjednici svih županijskih, gradskih odnosno općinskih organizacija.

Članak 27.

1. Središnji Odbor zasjeda po potrebi.

2. Središnjem Odboru predsjedava predsjednik ili prvi dopredsjednik.

ZADAĆE SREDIŠNJEG ODBORA PODRAVSKE STRANKE

Članak 28.

1. raspravlja i odlučuje o bitnim političkim pitanjima

2. raspravlja o bitnim pitanjima iz djelovanja Predsjedništva

3. prati provođenje i izvršavanje odluka

4. utvrđuje godišnji financijski plan i prihvaća zaključni račun

5. utvrđuje izmjene i dopune Programa i Statuta PS-e i predlaže Saboru
na prihvaćanje

6. unapređuje i razvija organizacijsko ustrojstvo PS-e

7. obavlja sve ostale važne poslove, koji nisu u nadležnosti Podravskog
sabora i drugih tijela PS-e

8. Središnji odbor djeluje prema poslovniku koji donosi sam.

SAZIVANJE SREDIŠNJEG ODBORA PS-e I DONOŠENJE ODLUKA

Članak 29.

Predsjednik PS-e saziva Središnji odbor:

1. na vlastiti poticaj

2. na zahtjev 2/3 članova Predsjedništva

3. na zahtjev natpolovične većine članova Središnjeg odbora.

Središnji odbor može donositi odluke kada su na sjednici nazočne najmanje
2/3 njezinih članova, a odluke se donose natpolovičnom većinom nazočnih
članova.

NADZORNI ODBOR PODRAVSKE STRANKE

Članak 30.

Nadzorni odbor je neovisno tijelo sastavljeno od 5 članova koji nadziru
materijalno i financijsko poslovanje. On podnosi izvješća Središnjem odboru
i Saboru PS-e, a oni ne mogu biti članovi drugih središnjih tijela.

POVJERENSTVO ZA STATUT PODRAVSKE STRANKE

Članak 31.

Povjerenstvo za Statut je tijelo sastavljeno od 5 članova. Ono brine
o statutarnosti cjelokupnog rada PS-e. Njihov mandat traje 4 godine i ne
mogu biti istovremeno članovi drugih središnjih tijela. Mandat može biti
ponovljen.

SUD ČASTI

Članak 32.

Sud časti je tijelo koje čini 5 članova. On odlučuje o stegovnim i drugim
sporovima unutar PS-e i to na osnovu ovog Statuta kao i Pravilnika o radu
kojeg donosi Predsjedništvo PS-e.

Članovi suda časti ne mogu biti istovremeno članovi drugih središnjih
tijela. Mandat im traje 4 godine i može biti ponovljen.

V. ORGANIZACIJSKO USTROJSTVO PODRAVSKE STRANKE

Članak 33.

1. PODRAVSKA STRANKA je ustrojena po teritorijalnom načelu

2. PODRAVSKA STRANKA se sastoji od stupnjeva ustroja:

a) središnjeg tijela

b) županijske organizacije

c) gradske i općinske organizacije odnosno temeljne organizacije.

VI. IZBOR I OPOZIV TIJELA PODRAVSKE STRANKE

IZBOR TIJELA

Članak 34.

1. Sva tijela PS-e biraju se na vrijeme od 4 godine.

2. Tajnim glasovanjem bira se predsjednik PS-e.

3. Predsjednici ostalih organizacijskih jedinica, članovi Povjerenstva
za Statut, Sud časti, Nadzornog odbora i svi ostali biraju se javnim glasovanjem.

4. Na dužnost je izabran onaj kandidat, koji dobije natpolovičnu većinu
glasova nazočnih članova tijela koje ga bira.

5. Kada je predloženo više kandidata, izabran je onaj koji dobije najveći
broj glasova.

OPOZIV TIJELA

Članak 35.

1. Svaki član tijela PS-e može biti opozvan, ako ne izvršava svoju funkciju
ili ne postiže rezultate koji zadovoljavaju.

2. Na opoziv članova tijela na odgovarajući način primjenjuju se odredbe
ovog Statuta o izboru istih.

VII. ADMINISTRATIVNO TEHNIČKO POSLOVANJE

TAJNIŠTVO PODRAVSKE STRANKE

Članak 36.

1. Tajništvo obavlja organizacijske, administrativne, pravne, komercijalne,
knjigovodstvene, blagajničke i ostale stručne i tehničke poslove potrebne
za funkcioniranje PS-e i njezinih središnjih tijela.

2. Tajništvom rukovodi glavni tajnik.

3. U pravilu za obavljanje ovih poslova u tajništvu se može zaposliti
odgovarajući broj stručnih ljudi.

VIII. MATERIJALNO I FINANCIJSKO POSLOVANJE

Članak 37.

PODRAVSKA STRANKA će ostvativati prihode od:

1. članarine

2. darova i sličnih davanja

3. naknada iz proračuna lokalne samouprave i uprave

4. naknada iz državnog proračuna

5. iz ostalih izvora sukladno zakonu.

Materijalnim i financijskim poslovanjem rukovodi glavni rizničar.

IX. TEMELJNE, OPĆINSKE, GRADSKE, I ŽUPANIJSKE ORGANIZACIJE PODRAVSKE
STRANKE

Članak 38.

Temeljna organizacija PS-e je ogranak PS-e.

Ogranak se u pravilu utemeljuje po načelu jedan mjesni odbor jedan ogranak.

Članak 39.

Ogranak se može ustrojiti ako ima najmanje 7 članova.

Članak 40.

Tijela uprave u temeljnim ograncima jesu: Skupština članstva kao najviše
tijelo i Izvršni odbor ogranka kao političko-izvršno provedbeno tijelo.

Članak 41.

Izvršni odbor ogranka sastoji se najmanje od tri člana: predsjednika,
tajnika i rizničara, koje bira Skupština.

Članak 42.

Na području općine djeluje općinska organizacija PS-e koju tvore svi
temeljni ogranci PS-e s područja općine.

Članak 43.

Općinsku organizaciju PS-e vodi Općinski odbor PS-e koja se sastoji
od najmanje predsjednika, dopredsjednika, tajnika i rizničara.

Članak 44.

Općinski odbor PS-e bira Skupština dotične općinske organizacije, a
mandat mu traje 4 godine.

Članak 45.

Općinski odbor PS-e vodi provedbu politike PS-e u sadržaju i duhu programskog
načela i Statuta PS-e.

Članak 46.

Općinski odbor PS-e djeluje prema Poslovniku. Poslovnik mora biti u
skladu sa Statutom PS-e.

Članak 47.

Općinski odbor PS-e iz svojih redova bira Predsjedništvo od 5 članova,
kao svoje provedbeno tijelo.

Članak 48.

Županijske organizacije PS-e ustojit će se prema Statutu PS-e, čl. 26.
točka 1. i 2.

Članak 49.

Odbori temeljnih, općinskih, gradskih organizacija dužni su izvještavati
o svom radu Središnji odbor PS-e.

Članak 50.

Općinske i gradske organizacije PS-e imaju pečat, čiji sadržaj i oblik
utvrđuje Središnji odbor PS-e.

X. PRESTANAK POSTOJANJA PODRAVSKE STRANKE

Članak 51.

PODRAVSKA STRANKA prestaje postojati odlukom Sabora PS-e i to ako je
donese najmanje 2/3 ukupnog broja sabornika.

Članak 52.

U slučaju utrnuća PS-e sva imovina PS-e udijelit će se izabranim udrugama
koje djeluju na području ove Županije.

OSTALE ODREDBE

Članak 53.

Sabor PODRAVSKE STRANKE može mijenjati i nadopunjavati ovaj Statut.

Članak 54.

Ovlast tumačenja ovog Statuta ima:

1. Sabor PS-e

2. Predsjedništvo PS-e kada ne zasjeda Sabor

3. Povjerenstvo za Statut prema Pravilniku o svom radu.

PRIJELAZNE I ZAKLJUČNE ODREDBE

Članak 55.

Osnivačka skupština bira: predsjednika, tri dopredsjednika, glavnog
tajnika i glavnog rizničara PS-e, koji obnašaju dužnost do saziva Sabora.

Ovo privremeno predsjedništvo sazvat će Podravski sabor stranke najkasnije
u roku od 2 godine od održane osnivačke skupštine.

Članak 56.

Ovlašćuje se privremeno predsjedništvo iz čl. 55. ovog Statuta da u
roku od 6 mjeseci od održane osnivačke skupštine sazove općinske, odnosno
gradske organizacije PS-e.

Članak 57.

Općinske, odnosno gradske organizacije PS-e sazvat će svoje temeljne
ogranke u roku od 6 mjeseci od održane osnivačke skupštine.

Članak 58.

Ovaj Statut stupa na snagu danom donošenja i primjenjuje se odmah. Ovaj
Statut bit će objavljen u "Narodnim novinama" ili u jednom od javnih glasila.

                                         Predsjednik PS-e                                                              Predsjednik

                                                                                                                            radnog
predsjedništva
                                 **Mihalj Sremec, dr. stom.,** v. r.
                                      **Mijo Ban, dipl. iur.,** v. r.

Statut, NN 26/1999-543